**ROMÂNIA**

**JUDEȚUL VRANCEA**

**CONSILIUL JUDETEAN**

**Serviciul Control, Managementul Calității și Transport**

**Compartimentul Autoritatea Județeană de Transport**

Nr. 9532/03.06.2025

 **Se aprobă,**

 **Președinte**

 **Nicușor HALICI**

## **REFERAT**

**privind:**aprobarea documentației pentru reluarea procedurii competitive de atribuire a Contractelor de delegare a gestiunii Serviciului public de transport județean de persoane prin curse regulate, în aria teritorială de competență a UAT Județul Vrancea, pentru loturile nr.3, nr.27 și nr.28 neatribuite în cadrul procedurii competitive anterioare

În conformitate cu prevederile Regulamentului nr. 1370/2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului și a Legii nr.92/2007 a serviciilor publice de transport persoane în unitățile administrativ-teritoriale, Consiliul Județean Vrancea a inițiat Procedura de atribuire a Contractului de delegare a gestiunii serviciului public județean de transport de persoane prin curse regulate, în aria teritorială de competență a județului Vrancea, pentru perioada 2023-2029.

Astfel, Consiliul Județean Vrancea a adoptat următoarele hotărâri privind serviciul public de transport persoane:

* Hotărârea Consiliului Județean Vrancea nr. 259/23.11.2021 privind actualizarea anexelor 1, 2 și 3 la Hotărârea Consiliului Județean Vrancea nr. 233/21.10.2021 privind aprobarea Studiului de oportunitate în vederea stabilirii modalității de atribuire a serviciului public de transport județean de persoane prin curse regulate în aria teritoriala de competență a UAT Județul Vrancea și a programului de transport public județean de persoane prin curse regulate 2022–2028;
* Hotărârea Consiliului Județean Vrancea nr. 133/07.06.2031 privind modificarea anexelor 1, 2 și 3 la Hotărârea Consiliului Județean Vrancea nr. 259 din 23 noiembrie 2021 privind aprobarea Studiului de oportunitate, în vederea stabilirii modalității de atribuire a serviciului public de transport județean de persoane prin curse regulate în aria teritorială de competență a UAT Județul Vrancea și a Programului de transport public județean de persoane prin curse regulate 2022-2028.

Prin Raportul procedurii nr. 15803/03.09.2024, privind atribuirea contractelor de delegare a gestiunii serviciului public județean de transport de persoane prin curse regulate, în aria teritorială de competență a județului Vrancea, pentru perioada 2023 – 2029, au fost declarate câștigătoare ofertele clasate pe primul loc în clasamentul rezultat după aplicarea criteriului de atribuire și verificarea documentelor suport aferente probării informațiilor prezentate în DUAE, ofertele depuse de următorii ofertanți:

1. Asocierea MAREXVAL TRANS S.R.L. (lider) - ECOSISTEM S.R.L. (asociat) - INTEROBERT - EXPRESS S.R.L. (asociat) - AUTO TRUST CORPORATION S.R.L. (asociat) - MANOSIM COMEX S.R.L. (asociat) - FAVIMAR TRANS S.R.L. (asociat) pentru Loturile 1, 2, 3, 4, 5, 6, 8, 11, 12, 13, 14, 15, 16, 17, 18, 19, 20, 22, 23, 24, 25, 26;
2. S.C. GRUP ATYC S.R.L pentru Loturile 7 și 30;
3. Asocierea MIHANDRU 2002 S.R.L. (lider) - ANIRON TRANS S.R.L. (asociat) - ROMAN IMPEX PREST S.R.L. (asociat) pentru LOT: 28;
4. Asocierea STEPTRANS S.R.L. (Ofertant Lider) – MIHANDRU 2002 S.R.L. (asociat) pentru LOT: 29.
5. Nu a fost depusă nicio ofertă pentru LOT: 27;

Pentru controlul de calitate și regularitate a concluziilor finale incluse în Raportul procedurii aprobat de reprezentantul legal nr.15803/03.09.2024, Autoritatea Națională pentru Achiziții Publice (ANAP) a emis Avizul Conform Necondiționat nr.10408/ 14012/ DGCECMSS/ CN1057416/04.09.2024.

Având în vedere Raportul procedurii nr. 15803/03.09.2024 Consiliul Județean Vrancea a adoptat Hotărârea nr. 283/19.12.2024 privind emiterea și atribuirea licențelor de traseu, stabilirea tarifelor de călătorie și atribuirea în gestiune delegată a serviciului de transport public județean de persoane prin curse regulate, operatorilor de transport declarați câștigători în urma procedurii de atribuire a contractelor de delegare a gestiunii serviciului public județean de transport de persoane prin curse regulate, în aria teritorială de competență a județului Vrancea, pentru perioada 2024-2030.

În data de 30.12 2024, au fost încheiate noile contracte de delegare a gestiunii serviciului public de transport județean persoane prin curse regulate cu operatorii declarați câștigători prin Raportul procedurii nr. 15803/03.09.2024, pentru loturile nr. 1, 2, 3, 5, 7, 11, 12, 14, 16, 17, 19, 20, 22, 24, 25, 26, 28 și 29, acestea prevăzând o Perioadă de Mobilizare de maximum 1 (una) lună de la data semnării.

Întrucât, până la data expirării Perioadei de mobilizare, respectiv 31.01.2025, pentru loturile nr. 3 și nr. 28, nu s-a depus dovada constituirii garanției de bună execuție a contractului, autoritatea contractantă a procedat la rezilierea contractelor nr. 23365/30.12.2024 – lot 3 și nr. 23387/30.12.2024 – lot 28.

Pentru asigurarea continuității serviciului public de transport județean de persoane prin curse regulate au fost încheiate acte adiționale de prelungire a vechilor contracte pentru loturile nr.3 și nr.28 până la finalizarea Procedurii competitive ce urmează a fi inițiată, dar nu mai târziu de 30.06.2025.

Menționăm că, operatorul de transport Asocierea "SC Mihandru 2002 SRL, SC Aniron Trans SRL, SC Roman Impex Prest SRL" prin lider de asociere Mihandru 2002 SRL a formulat contestație împotriva deciziei de reziliere a contractului nr. 23387/30.12.2024 – lot 28, însă prin Sentința nr. 110/27.03.2025 a Tribunalului Vrancea și Decizia nr. 10/03.06.2025 a Curții de Apel Galați pronunțate în dosarul nr. 300/91/2025, contestația a fost respinsă ca neîntemeiată în mod definitiv.

Ținând cont de faptul că au fost reziliate contractele pentru loturile nr.3 și nr.28, iar pentru lotul nr.27 nu a fost depusă ofertă la procedura anterioară, este necesar reluarea procedurii competitive de atribuire a Contractelor de delegare a gestiunii Serviciului public de transport județean de persoane prin curse regulate, în aria teritorială de competență a UAT Județul Vrancea, pentru aceste loturi.

Deoarece, Studiul de oportunitate a avut la bază atribuirea contractelor pe o perioadă calendaristică de 6 ani, iar termenul contractelor de delegare a serviciului public de transport județean de persoane, încheiate conform procedurii competitive anterioare, expiră la data de 30.12.2030, în vederea armonizării termenului de valabilitate a tuturor contractelor de delegare a serviciului public de transport județean de persoane cu încadrarea în programul de transport aprobat (2024-2030), este necesar ca atribuirea în gestiune delegată a serviciului public de transport public județean de persoane prin curse regulate, pentru loturile menționate , să fie aprobată pe o perioada de 5 ani, respectiv 2025-2030.

Totodată, este necesară modificarea Studiului de oportunitate pentru loturile nr.3, nr.27, nr.28 și anume numărul total de km aferenți fiecărui traseu pe perioada de 5 ani, respectiv valoarea estimată fără TVA a contractului pentru fiecare pachet/lot în parte, celelalte prevederi ale Studiului de oportunitate, actualizat prin Hotărârea nr.259/23.11.2021 și modificat prin Hotărârea nr.133/07.06.2023, rămânând neschimbate.

În același timp, având în vedere Hotărârea Consiliului Local al Municipiului Focșani nr. 154/28.05.2025 pentru modificarea și completarea Hotărârii Consiliului Local al Municipiului Focșani nr. 94/2010 privind înființarea stației terminus (capăt de traseu , terminal) în Autogara Focșani din str. Mărășești nr.72 pentru operatorii de transport public de călători județean, interjudețean și internațional, precum și stabilirea rutelor de deplasare ale acestora cu stații de oprire pe raza Municipiului Focșani, trebuie modificate graficele de circulație pentru traseele lotului nr.3 prin eliminarea stațiilor din interiorul Municipiului Focșani.

În ceea ce privește cadrul legal pentru atribuirea gestiunii și reluarea procedurii competitive de atribuire a Contractelor de delegare a gestiunii Serviciului public de transport județean de persoane prin curse regulate, înțelegem să facem următoarele precizări:

Legea nr. 51/2006 privind serviciile comunitare publice prevede la art. 8 alin. (3) lit. d) și d1), în exercitarea competențelor şi atribuțiilor ce le revin în sfera serviciilor de utilități publice, autoritățile deliberative ale administrației publice locale asigură cadrul necesar pentru furnizarea serviciilor de utilități publice şi adoptă hotărâri în legătură cu alegerea modalității de gestiune a serviciilor de utilități publice şi darea în administrare sau, după caz, punerea la dispoziție a sistemelor de utilități publice destinate furnizării/prestării acestora și aprobarea documentației de atribuire, care va include obligatoriu proiectul contractului de delegare a gestiunii ce urmează a fi atribuit şi anexele obligatorii la acestea - în cazul gestiunii delegate.

În același timp la art. 22 alin. (2) și (3) prevede faptul că gestiunea serviciilor de utilități publice se organizează și se realizează în modalitatea gestiunii directe sau gestiunii delegate.

Aceeași prevedere este preluată și de art. 21, alin. (1) și (2) din Legea nr. 92/2007 a serviciilor de transport public local, cu modificările și completările ulterioare.

În aceeași ordine de idei, cele două acte normative stabilesc faptul că alegerea modalității de atribuire a serviciilor de transport public local se face, în condițiile Legii nr. 92/2007, precum și ale Legii nr. 51/2006, prin hotărâre adoptată de consiliile județene.

Totodată, în conformitate cu prevederile art. 23 alin. (1) și alin. (2) din Legea nr. 92/2007, gestiunea delegată se realizează în conformitate cu prevederile Legii nr. 51/2006, republicată, cu modificările şi completările ulterioare iar procedura de atribuire a contractelor de delegare a gestiunii serviciilor publice de transport călători, de tip contracte de achiziție publică de servicii reglementate la art. 29 alin. (8) lit. b) din Legea nr. 51/2006, republicată, cu modificările şi completările ulterioare, efectuate cu autobuze, troleibuze şi/sau tramvaie, se stabilește de către autoritățile administrației publice locale/asociațiile de dezvoltare intercomunitară/alte forme de asociere între unitățile administrativ-teritoriale competente având ca scop serviciile publice de transport local, conform prevederilor Legii nr. 98/2016, cu modificările şi completările ulterioare, sau ale Legii nr. 99/2016, cu modificările şi completările ulterioare, după caz.

Conform art. 231 alin. (1) din același act normativ, documentația de atribuire a contractelor de delegare a gestiunii serviciilor publice de transport călători se întocmește de autoritatea de transport şi se aprobă prin hotărâre a autorității locale competente.

Documentația de atribuire a contractelor de delegare a gestiunii Serviciului public de transport județean de persoane prin curse regulate, potrivit art. 231 alin. (2) din același act normativ, cuprinde:

a) formularele tipizate, care să faciliteze elaborarea şi prezentarea ofertei şi a documentelor care o însoțesc;

b) programul de transport;

c) criteriile de calificare şi selecție a ofertelor;

d) criteriul de atribuire a contractului;

e) modelul de contract de delegare a gestiunii serviciului;

f) valoarea estimată a contractului.

În conformitate cu art. 28 alin. (1) lit. a) din Legea 92/2007, durata încredințării gestiunii serviciului public de transport local şi judeţean se stabilește prin hotărâri de dare în administrare sau prin contracte de delegare a gestiunii de către autoritățile administrației publice locale ori asociațiile de dezvoltare intercomunitară sau alte forme de asociere între unitățile administrativ-teritoriale şi trebuie să fie corelată cu durata necesară recuperării investițiilor prevăzute în sarcina operatorului, dar nu mai mult de:

a) 10 ani, în cazul serviciului public de transport rutier realizat cu autobuze, troleibuze sau autocare;

Ținând cont de prevederile legale anterior enunțate, vă supunem spre aprobare proiectul de hotărâre privind aprobarea documentației pentru reluarea procedurii competitive de atribuire a Contractelor de delegare a gestiunii Serviciului public de transport județean de persoane prin curse regulate, în aria teritorială de competență a UAT Județul Vrancea, pentru loturile nr.3, nr.27 și nr.28 neatribuite în cadrul procedurii competitive anterioare.

Facem precizarea că, proiectul de hotărâre se impune spre aprobare în regim de urgență, în condițiile în care valabilitatea contractelor pentru loturile mai sus menționate expiră la data de 30.06.2025, iar pentru asigurarea continuității serviciului public județean de transport persoane prin curse regulate este necesară inițierea procedurii de negociere pentru atribuirea contractelor de delegare a serviciului având la bază documentația aprobată.

**Șef serviciu,**

**Daniela Negulescu**

**Întocmit**

**Ionuț Palade**

**Sandu Țuțui-Predan**